  Виталий Пронин Берло аръёсы арлы быдэ Шарканын выльдӥсько но тупатъясько ульчаосысь сюресъёс, нылпиослы шудон площадкаос. Со понна огъя командаен тыршо поселенимылэн администрацияз ужасьёс Елена Перевозчикова кивалтэм улсын. Е. Перевозчикова Туспуктэм басьтэмын Е. Перевозчиковалэн архивысьтыз Елена Леонидовна вордскиз Быгы гуртын, татысь школаысь 9 классэз йылпумъяса, дышетсконзэ азьланьтӥз Дэбесысь педучилищеын. «Покчи классъёсын дышетӥсь» но «внеклассной ужъёсты радъясь» специализациен диплом басьтыса, Елена ужаны кутскиз Шарканысь 3 номеро нылпи садын воспитатель луыса. Огдыре дышетскиз Удмурт кун университетын — калыклы улон-вылонын юрттонъя специалист луиз. Елена Леонидовна 2009-тӥ арын Калыклы юрттэт сётонъя центре выжиз. Нырысь аръёссэ социальной ужась вал. Отӥяз оскизы ни директорлэсь ужзэ быдэсъяны. Соин ӵош ужам эшъёсыз, центрын шутэтскисьёс, арлыдоос, ӟечен гинэ тодазы ваё Елена Леонидовнаез но солэсь командазэ. 2012-тӥ арын та адӟем карымон кышномуртэ ёросысь Депутатъёслэн Кенешазы бырйизы. Нош 2014-тӥ арын сое ӵектӥзы Шаркан поселенилы кивалтӥсе. Туннэ нуналозь со ёросысьтымы одӥгеныз бадӟыменыз поселениен быгатыса но валаса кивалтэ. Та дыр ӵоже ёрос центрмы зол воштӥськиз. Туннэ вань лыктэм куноос, туристъёс синмасько черкогуртмылэн чеберезлы, ӝикытэзлы. Тулысысен сӥзьылозь чылкыт утялтэм ульчаосамы чебер кашпоосын буй-буй пушйись сяськаос калыкмес шумпотто. Азинскыны луонлык кылдӥз Елена Леонидовналэн гуртоосмес огазеяны быгатэменыз но элькун конкурсъёсы мыло-кыдо пыриськеменыз валче. Нырысетӥ вормон вуиз 2014-тӥ арын – соку одӥг миллион манет утэмын вал. Та уксёен черкогуртысь пыдын ветлон сюресъёс тупатэмын, тылэз шыръясь лампаос пуктылэмын, нылпиослы площадка лэсьтэмын. Эшшо кӧня ке дыр ортчыса, Шарканмы Удмуртиысь котыр ласянь выльдэм гуртэн лыдъямын вал, та понна 1 миллион 500 сюрс манет сётӥськиз. Со сяна но вал вормонъёс. Елена Леонидовна быгатыса кивалтэ ёросысь «Удмурт Кенеш» огазеяськонэн но, Шаркан школаын анай-атайёслэн кенешсылэн кивалтӥсез луэ, 2017-тӥ арысен — Удмурт Элькунысь Административной центръёсысь главаослэн палатазылэн председателезлэн воштӥсез. Надежда Максимова  